<classify> Klabu ya Yanga imejiondoa rasmi kwenye Michuano ya Kombe la Kagame Kagame CUP ambayo inatarajiwa kuanza hivi karibuni huko nchini Rwanda kutokana na kukabiliwa na changamoto kadhaa ikiwemo wachezaji wao wengi kumaliza mikataba. Katika taarifa iliyotolewa leo na klabu hiyo kwa vyombo vya habari, Yanga wamezitaja sababu hizo ni wachezaji wengi kumaliza mikataba na klabu hiyo, kutokamilika kwa usajili kwa baadhi ya wachezaji wapya wanaotarajia kuwasajili, baadhi ya wachezaji wao muhimu kuwa kwenye kambi ya timu ya Taifa pamoja kocha wao ambaye yuko na timu ya taifa ya DR Congo na pia baadhi ya wachezaji wao wenye mikataba kuwa mapumzikoni. Yanga ambao ni mabingwa mara tano wa michuano hiyo nyuma ya mahasimu wao Simba wapo katika mchakato mzito wa kuhakikisha wanasuka upya kikosi chao kwa kusajili wachezaji nyota kwaajili ya msimu ujao wa Lihi Kuu, michuano mingine ya ndani pamoja na ile ya Ligi ya Mabingwa Afrika. Kujitoa kwa Yanga kunafanya idadi ya timu zilizojitoa kufika mbili baada ya Mabingwa wa Kihistoria wa michuano hiyo Simba hivi karibuni kutangaza kuipa mgongo michuano hiyo kutokana na kukabiliwa na ratiba ngumu kuelekea msimu mpya wa Ligi na michuano mingine.  <topic>: michezo 